# Information fra Grundejerforeningen Fredegaarden

## **Generalforsamling 2021 udsættes.**

## **Fastelavnsfest 2021 aflyses.**

## **Husk at betale kontingent (300,-) for 2021 senest 28/2.**

## Udsættelse af ordinær generalforsamling 2021

Grundet forsamlingsforbud har bestyrelsen for Grundejerforeningen Fredegaarden besluttet at udsætte den ordinære generalforsamling i 2021.

Ifølge foreningens vedtægter skal ”*Ordinær generalforsamling afholdes hvert år i marts måned og varsles skriftlig af bestyrelsen senest den 1. februar*”, men idet dette ikke kan ske lovligt under et forsamlingsforbud, har lovgivning forrang for foreningens vedtægter.

Bestyrelsen vurderer også at en online/virtuel afholdelse af en generalforsamling ifølge vedtægterne vil være kompliceret (f.eks. ved afstemninger) og ressourcekrævende, selvom vedtægterne kun kræver at ”*Alle generalforsamlinger skal afholdes i Ballerup kommune.*” Bestyrelsen vurderer også, at et fysisk møde vil give bedst mulighed for åben og involverende dialog (herunder status, aktiviteter og planer for arbejdsgrupperne vedrørende Jonstruplejren).

Bestyrelsen vil derfor indkalde til ordinær generalforsamling 2021 med 1 måneds varsel, når det igen er lovligt at samle op til 50 deltagere. Såfremt det trækker ud, eller der bliver tidskritisk behov for indhente mandat fra generalforsamlingen (f.eks. for høringssvar på helheds/lokalplaner for Jonstruplejren), vil bestyrelsen søge at arrangere en online ordinær generalforsamling 2021.

Udsættelsen betyder at bestyrelsen (og generalforsamlingens udpegede repræsentanter i arbejdsgrupper vedrørende Jonstruplejren) fortsætter uændret frem til generalforsamlingen. Bestyrelsen er som altid åben for henvendelser (se kontaktinfo på [www.Fredegaarden.dk](http://www.Fredegaarden.dk)).

## Aflysning af Fastelavnsfest 2021

Grundet forsamlingsforbud har bestyrelsen også besluttet at aflyse den traditionelle fastelavnsfest med tøndeslagning i år. Bestyrelsen ser frem til at kunne genoptage traditionen i 2022.

## Betaling af kontingent for 2021

Generalforsamlingen vedtog i 2020 en kontingentstigning til 300,-/år for at dække stigende udgifter i foreningen. Betaling for kontingent bedes ske til foreningens kontonummer:

**3138 - 3138793400 (Danske Bank)**

Betaling senest 28. februar 2021. **HUSK at skrive vejnavn og nummer på indbetalingen.**
Ved behov for kontant betaling, kan det ske til kassereren, Mogens Tangaa-Andersen, Svalebo 22.

Med Venlig Hilsen og Godt Nytår, *Grundejerforeningen Fredegaardens Bestyrelse (Erik, Rune, Mogens, Claus, Jesper og Heidi)*